**ALTMETRIJA I DIGITALNE ZBIRKE**

**Radovan Vrana**

Odsjek za informacijske i komunikacijske znanosti, Filozofski fakultet, Sveučilište u Zagrebu

rvrana@ffzg.hr

Porast broja digitalnih zbirki u knjižnicama, arhivima i muzejima dostupnih putem internet širom svijeta te porast zanimanja za njih zahtijevaju primjenu novih metoda mjerenja njihove upotrebe. Dosadašnje metode mjerenja upotrebe digitalnih zbirki često uključivale su metode poput analize dnevničkih (eng. log) datoteka na serveru na kojem se nalazi digitalna zbirka ili instalaciju i pokretanje specijaliziranog softvera koji je u informacijskim sustavima posebno bilježio pristup i upotrebu pojedinih dijelova digitalnih zbirki. Svrha bilježenja podataka o upotrebi digitalnih zbirki je stvaranje slike o njihovoj upotrebi, kao i pronalaženje mogućnosti za dodatno unaprjeđenje informacijskih sustava digitalnih zbirki uključujući korisnička sučelja. Uz sve veću prisutnost i dostupnost digitalnih zbirki na Webu, uključujući i vrlo različite oblike društvenih mreža, pojavljuju se i nove metode mjerenja upotrebe digitalnih izvora informacija općenito ili barem njihove prisutnosti na Webu. Jedna od takvih novijih metoda je i altmetrija. Altmetrija podrazumijeva primjenu statističkih pokazatelja prikupljenih na društvenom Webu koja može biti upotrijebljena u svrhu razumijevanja načina kojima je nečiji rad imao utjecaja na znanstvenike, javnost, stvaratelje politika, praktičare i druge važne skupine korisnika (Altmetrics for Researchers, n.d.). S obzirom da digitalne zbirke pohranjuju i nude na upotrebu različite vrste sadržaja, uključujući i znanstvene radove te podatke znanstvenih istraživanja, metrika za svaku od tih vrsta može biti vrlo različita. Na primjer, za članke u časopisima, njihove preprint verzije, radne verzije članaka i tehničke izvještaje moguće je mjeriti njihovu upotrebu na temelju pokazatelja poput broja citata, bookmarka, rasprava, načina dijeljenja sadržaja na društvenim mrežama ili broja učitavanja / pregleda nekog digitalnog oblika sadržaja. Za druge vrste sadržaja pohranjenih u digitalnim zbirkama poput knjiga i poglavlja u časopisima, podataka znanstvenih istraživanja, softvera, prezentacija, video zapisa i drugih vrsta sadržaja također je moguće primijeniti pokazatelje njihove prisutnosti u online okolini i njihove upotrebe. Ovaj rad će predstavit stoga predstaviti mogućnosti primjene altmetrije u digitalnim zbirkama tj. informacijskim sustavima digitalnih zbirki.

Izvori:

Altmetrics for Researchers. http://guides.mclibrary.duke.edu/c.php?g=217135&p=1434257 (1.7.2015.)